প্রকৃত নাম্বার নাইনের অভাব নিয়েও চিন্তিত নন জেমি, ‘বাংলাদেশে স্ট্রাইকারের সমস্যা আগে থেকেই। দুই মাসেই আমি নতুন কাউকে তৈরি করতে পারব না। এই দলে সুফিল, সাদদের মতো বেশ কিছু তরুণ আছে, যারা গোলের সুযোগ কাজে লাগাতে পারে। কাতারের বিপক্ষে জামাল গোল করেছে। আমরা জানি ফাহাদ, জনিরও সেই সামর্থ্য আছে। আর সেট পিসগুলোতে আমরা নজর দেব, সে ক্ষেত্রে ডিফেন্ডারদেরও দায়িত্ব আছে।’ জেমির ৪-২-৩-১ ফরমেশনে জাকার্তায় হোল্ডিং মিডফিল্ড পজিশনে জামাল ও আতিকুর রহমান ফাহাদ ও আক্রমণাত্মক মিডফিল্ড হিসেবে খেলেছেন মাশুক মিয়া জনি। সাফে মামুনুল ইসলাম তাঁদের প্রতিদ্বন্দ্বিতায় ফেলবেন নিশ্চিত। ব্যাক লাইনে তপু বর্মণ ও টুটুল হোসেন বাদশাহর প্রতিদ্বন্দ্বী যেমন অভিজ্ঞ নাসিরউদ্দিন চৌধুরী। লেফটব্যাকে সুশান্ত ত্রিপুরাকে চ্যালেঞ্জ জানাচ্ছেন ওয়ালি ফয়সাল। সিনিয়রদের নিয়ে জেমির ভাবনা ইতিবাচক, ‘সিনিয়র খেলোয়াড়দের দলে চাই, কারণ অভিজ্ঞতা দিয়ে তরুণদের তারা পথ দেখাবে।’ সাফের চ্যালেঞ্জটা ভিন্ন হলেও কোচের শক্তি যে এশিয়াডের পারফরম্যান্সই, তা জানাতেও তিনি দ্বিধা করেননি, ‘সাফের অন্য দলগুলো নিয়ে খুব বেশি আমার জানা নেই। বেশির ভাগ দলই আমাদের চেয়ে র্যাংকিংয়ে এগিয়ে। তবে এশিয়াডে দেখিয়েছি র্যাংকিংয়ে এগিয়ে থাকা দলের বিপক্ষেও আমরা ভালো করতে পারি। সেটাই আমাদের আত্মবিশ্বাস জোগাবে এই আসরে।’